PATVIRTINTA:

Vilniaus lopšelio- darželio ,,Šermukšnėlė“

direktoriaus 2013 m. spalio 10 d.

įsakymu Nr. V-35

**VILNIAUS LOPŠELIO-DARŽELIO ,,ŠERMUKŠNĖLĖ“**

**VIDAUS TVARKOS TAISYKLĖS**

1. **BENDROSIOS NUOSTATOS**

1. Vilniaus lopšelio darželio ,,Šermukšnėlė” (toliau – lopšelis-darželis ,, Šermukšnėlė “) vidaus tvarkos taisyklės reglamentuoja lopšelio-darželio ,,Šermukšnėlė” vidaus tvarką. Tikslas – daryti įtaką darbuotojų elgesiui, gerinti bendruomenės narių santykius.

2. Lopšelis-darželis ,,Šermukšnėlė” savo veikloje vadovaujasi Lietuvos Respublikos Konstitucija, Lietuvos Respublikos Švietimo įstatymu, Lietuvos Respublikos Darbo Kodeksu kitais įstatymais, Lietuvos Respublikos Vyriausybės nutarimais, kitais teisės aktais, Vilniaus miesto savivaldybės tarybos sprendimais, Vilniaus miesto savivaldybės administracijos Švietimo skyriaus įsakymais, lopšelis darželis ,,Šermukšnėlė “ nuostatais ir šiomis Taisyklėmis.

3.Lopšelio-darželio ,,Šermukšnėlė “ vidaus tvarkos taisyklės taikomos tiek, kiek šių teisinių santykių nereglamentuoja Lietuvos Respublikos įstatymai arba kiti teisės aktai.

**II DARBO IR POILSIO LAIKAS**

4. Vilniaus lopšelio darželio ,,Šermukšnėlė” darbo laikas nustatomas vadovaujantis Lietuvos Respublikos Darbo kodeksu (Žin., 2002, Nr. 64-2569), Lietuvos Respublikos Vyriausybės 2003 m. rugpjūčio 7 d. nutarimu Nr. 990 ,,Dėl darbo laiko nustatymo valstybės ir savivaldybių įmonėse, įstaigose ir organizacijose“ (Žin., 2003, Nr. 79-3593).

5. Vilniaus lopšelio darželio ,,Šermukšnėlė” darbuotojai turi laikytis nustatyto darbo laiko rėžimo: darbo pradžia 6.30 val., darbo pabaiga 18.30 val., pietų pertrauka 12.30-13.00 val. 10,5 valandų dirbančiose vaikų grupėse darbo pradžia 7.12 val., darbo pabaiga – 18.00 val.

6. ,,Šermukšnėlės” lopšelio darželio darbuotojai, palikdami įstaigą darbo tikslais, turi apie tai informuoti direktorių ir nurodyti išvykimo tikslą bei trukmę. Norėdami išvykti ne darbo tikslais, darbuotojai turi gauti direktoriaus sutikimą.

7. Darbuotojai, negalintys laiku atvykti arba visiškai negalintys atvykti į darbą, apie tai nedelsdami privalo informuoti direktorių ir nurodyti vėlavimo ar neatvykimo priežastis.

**III. BENDRIEJI VIDAUS TVARKOS REIKALAVIMAI**

8. Lopšelio-darželio ,,Šermukšnėlė” darbuotojai privalo:

8.1. periodiškai tikrintis sveikatą. Išvados apie tinkamumą dirbti fiksuojamos medicines knygelėje (forma Nr. 048/a);

8.2. pedagoginis personalas kas 3 metai privalo išklausyti pirmosios medicininės pagalbos teikimo kursus, visi darbuotojai kas 2 metai – higienos įgūdžių kursus ir gauti tai liudijantį pažymėjimą;

8.3. pedagogai atsako už jiems patikėtų vaikų sveikatą ir gyvybę įstaigoje ir už jos ribų, visą jo buvimą lopšelyje-darželyje ,,Šermukšnėlė“ laiką;

8.4. susirgus vaikui, nedelsiant informuoti tėvus ar pakviesti medicininę pagalbą;

8.5. laikytis lopšelio-darželio nuostatų, darbo tvarkos, vidaus tvarkos, darbo saugos ir sveikatos, higienos normų ir taisyklių, priešgaisrinės ir civilinės apsaugos reikalavimų;

8.6. imtis priemonių, įgalinančių skubiai pašalinti priežastis ir sąlygas, kurios kliudo normaliam darbui arba jį apsunkina, nedelsiant pranešti administracijai apie atsiradusias kliūtis, pavojus, jeigu darbuotojas pats negali jų pašalinti;

8.7. dirbti našiai, laiku ir kokybiškai atlikti pareigines funkcijas bei lopšelio-darželio „Šermukšnėlė“ vadovo, administracijos pavestas užduotis, nurodymus, darbo metu neužsiimti pašaliniais darbais;

8.8. lopšelio-darželio „Šermukšnėlė“ vadovaujantys darbuotojai (pagal organizacinę valdymo struktūrą) privalo kontroliuoti ir prižiūrėti jiems pavaldžių darbuotojų darbą, vertinti jo kokybę ir visiškai atsakyti už jų darbo rezultatus;

8.9. saugoti ir tausoti lopšelio-darželio „Šermukšnėlė“ turtą, racionaliai ir taupiai naudoti darbo priemones, medžiagas, kompiuterinę įrangą, techniką, elektros energiją ir kitus įstaigos materialinius išteklius, nesinaudoti jais ne su darbu susijusiais tikslais ir neleisti to daryti pašaliniams asmenims;

8.10. palaikyti švarą ir tvarką darbo vietoje, o taip pat kitose lopšelio-darželio „Šermukšnėlė“ patalpose bei teritorijoje, baigus darbą ar išvykstant iš darbo vietos išjungti elektrą, kompiuterinę įrangą, uždaryti langus, nepalikti ant stalo dokumentų su konfidencialia informacija, kiekvieną penktadienį skirti 30 min. darbo vietos peržiūrai;

8.11. rūpintis darbo vietos estetika.

9. darbuotojai privalo laikytis darbo saugos ir sveikatos reikalavimų, su kuriais jie supažindinami pieš pradėdami dirbti.

10. Lopšelio-darželio , „Šermukšnėlė“ elektroniniais ryšiais, programine įranga, kanceliarinėmis ir kitomis priemonėmis darbuotojai gali naudotis tik su darbu susijusiais tikslais.

11. Lopšelio-darželio „„Šermukšnėlė“ darbuotojams draudžiama:

11.1. taikyti vaikams fizines ir psichologines bausmes;

11.2. palikti vaikus be priežiūros, pažeisti numatytą grupės vaikų dienos ritmą. Atiduoti vaikus nepilnamečiams, nepažįstamiems asmenims;

11.3. darbo laiku užsirakinti darbo patalpose, grupėse, kabinetuose. Draudžiama perduoti raktus kabinete, grupėje nedirbantiems asmenims. Lopšelio-darželio „Šermukšnėlė“ darbuotojai turi užtikrinti, kad jų darbo vietoje kiti asmenys būtų tik darbuotojui esant;

11.4. darbo metu būti neblaiviems ar apsvaigusiems nuo narkotinių ar toksinių medžiagų;

11.5. negali laikyti jokių asmeninių maisto produktų ir gėrimų, ugdytinių ir kitų asmenų matomoje vietoje, vartoti maisto produktus jų priėmimo vietose;

11.6. leisti lankytis pašaliniams asmenims virtuvėje, maisto produktų ir kieto bei minkšto inventoriaus sandėliuose;

11.7. griežtai draudžiama rūkyti lopšelio-darželio „Šermukšnėlė“ patalpose ir teritorijoje.

**IV. APRANGOS REIKALAVIMAI**

12. Lopšelio-darželio „Šermukšnėlė“ darbuotojai turi būti tvarkingos išvaizdos, jų apranga – švari, dalykinio stiliaus.

13. Lopšelio-darželio „Šermukšnėlė“ direktorius arba jo įgaliotas asmuo, kurio nuomone darbuotojo apranga ir išvaizda neatitinka šių reikalavimų, įpareigoja darbuotoją ateityje rengtis ir tvarkytis tinkamai.

**V. DARBUOTOJŲ ELGESIO REIKALAVIMAI**

14. Lopšelio-darželio , „Šermukšnėlė“ darbuotojai savo elgesiu reprezentuoja savo lopšelį darželį „Šermukšnėlė“, todėl turi būti vengiama intrigų, apkalbų, draudžiama skleisti asmens garbę ir orumą žeminančią informaciją, turi būti palaikoma dalykinė darbo atmosfera bei geri tarpusavio santykiai.

17. Darbuotojams darbo metu draudžiama vartoti necenzūrinius žodžius ir posakius.

18. Darbuotojų elgesys, neatitinkantis jiems suteiktų įgaliojimų ar nustatytų elgesio principų, draudžiamas ir baudžiamas teisės aktų nustatyta tvarka.

**VI. DARBUOTOJŲ ATSAKOMYBĖ**

19. Įvykus nelaimingam atsitikimui, būtina nedelsiant pranešti lopšelio-darželio „Šermukšnėlė“ vadovui ar jo įgaliotam asmeniui, kreiptis į bendrosios praktikos slaugytoją, artimiausią gydymo įstaigą arba iškviesti greitąją medicininę pagalbą.

20. Kilus gaisrui, reikia iškviesti ugniagesius telefonu 01 – telekomo tinkle; 101 – Omnitel tinkle; 011 – Bite GSM, TELE 2 tinkle, turimomis pirminėmis gaisro gesinimo priemonėmis gesinti gaisrą, nedelsiant informuoti lopšelio-darželio , „Šermukšnėlė“ vadovą ar jo įgaliotą asmenį, kilus sveikatos ar gyvybės pavojui išeiti iš pavojingos zonos, pagal lopšelio-darželio „Šermukšnėlė“ sudarytą evakuacijos planą; darbuotojai privalo mokėti naudotis pirminėmis gaisro gesinimo priemonėmis.

21. Lopšelio-darželio „Šermukšnėlė“ darbuotojui pažeidus šias Vidaus tvarkos taisykles, taikoma drausminė atsakomybė.

22. Darbuotojų drausminę atskomybę reglamentuoja Švietimo įstatymas ir Lietuvos Respublikos teisės dokumentai.

**VII. BAIGIAMOSIOS NUOSTATOS**

23. Vidaus tvarkos taisyklės galioja nuo jų patvirtinimo dienos visiems lopšelio-darželio „Šermukšnėlė“ darbuotojams.

24. Vidaus tvarkos taisyklės gali būti keičiamos, papildomos, keičiantis įstatymams, lopšelio-darželio „Šermukšnėlė“ veiklos organizavimo ar reorganizavimo atvejais.

25. Visi darbuotojai turi būti susipažinę su šiomis Vidaus tvarkos taisyklėmis pasirašytinai.

26. Lopšelio-darželio „Šermukšnėlė“ patvirtintos vidaus tvarkos taisyklės skelbiamos įstaigos stende.

**VIII. TAISYKLIŲ PAPILDYMAS**

27. Siekiant puoselėti ir užtikrinti vaikams sveiką gyvenseną, remiantis bendruomenės susirinkimo 2017-05-02 protokolu Nr.01, tėveliams draudžiama į darželį atnešti papildomo maisto ir vaišių.

PRITARTA:

Vilniaus lopšelio-darželio „Šermukšnėlė“

Pedagogų tarybos nutarimu

2013 m. spalio 10 d.

Protokolo Nr.01

PRITARTA:

Vilniaus lopšelio-darželio „Šermukšnėlė“

Tarybos nutarimu

2013 m. rugsėjo 25 d.

Protokolo Nr.01